बारिश के बाद युवा भारतीय बल्लेबाजों ने दिखाया दम  
बारिश के कारण तीन दिवसीय मैच के पहले दिन 50 ओवर का खेल ही हो पाया। भारत ने दिन का खेल समाप्त होने पर चार विकेट पर 162 रन बनाए।
युवा बल्लेबाज विराट कोहली ने जोरदार अर्धशतकीय पारी खेलकर ऑस्ट्रेलिया के खिलाफ पहले टेस्ट मैच के लिए अपना दावा मजबूत किया तथा क्रिकेट ऑस्ट्रेलिया अध्यक्ष एकादश के खिलाफ बारिश से प्रभावित अभ्यास मैच में भारत को शुरुआती झटकों से उबारा।  बारिश के कारण इस तीन दिवसीय मैच के पहले दिन केवल 50 ओवर का खेल ही हो पाया। भारत ने दिन का खेल समाप्त होने पर चार विकेट पर 162 रन बनाए। कोहली अब भी 55 रन बनाकर खेल रहे हैं, जबकि भारतीय बल्लेबाजी लाइनअप में उनके साथ छठे स्थान के दूसरे दावेदार रोहित शर्मा 38 रन बनाकर क्रीज पर हैं।  भारत का स्कोर एक समय चार विकेट 84 रन था, जिसके बाद इन दोनों ने पांचवें विकेट के लिए अब तक 78 रन जोड़े हैं। भारत के अनुभवी बल्लेबाज वीरेंद्र सहवाग (12), गौतम गंभीर (24) और वीवीएस लक्ष्मण (15) ज्यादा देर तक नहीं टिक पाए, जबकि अजिंक्या रहाणे (15) भी चयनकर्ताओं को प्रभावित करने में नाकाम रहे।  ऑस्ट्रेलिया के बायें हाथ के युवा तेज गेंदबाज जैसन बेरनडोर्फ भारतीय बल्लेबाजों को काफी परेशान किया। उन्होंने अब तक नौ ओवर में आठ रन देकर एक विकेट लिया है। रविवार रात बारिश के कारण लंच के बाद ही खेल शुरू हो पाया। भारतीय टीम ने टॉस जीतकर पहले बल्लेबाजी करते हुए सहवाग का विकेट जल्द ही गंवा दिया।  उन्होंने पीटर जॉर्ज की गेंद को गली की तरफ खेला, जहां एलेक्स डूलान ने जमीन से थोड़ा ऊपर उसे खूबसूरत कैच में बदला। इसके बाद जब खेल शुरू हुआ, तो जोस लालोर ने पहले ओवर में ही रहाणे को उस्मान ख्वाजा के हाथों कैच करा दिया।  बारिश के कारण खेल रुकने के समय उनके साथ नाबाद रहे गंभीर भी रहाणे की तरह अपने पिछले स्कोर में कोई इजाफा नहीं कर पाए तथा बेरनडोर्फ की गेंद पर बोल्ड होकर पैवेलियन लौटे। बेरनडोर्फ की गेंद इससे पहले गंभीर की अंगुलियों पर भी लगी थी, जिससे वह दर्द से कराह उठे थे। उन्हें इसके लिए तुरंत ही चिकित्सकीय मदद लेनी पड़ी। उन्हें इसके अलावा डग बोलिंजर और जार्ज ने भी कुछ अवसरों पर परेशान किया।  ऑस्ट्रेलियाई गेंदबाजों पर हमेशा हावी रहने वाले लक्ष्मण ने शुरू में संभलकर बल्लेबाजी की और इस बीच 12 ओवर तक विकेट नहीं गिरा। यह कलात्मक बल्लेबाज हालांकि बायें हाथ के स्पिनर जॉन हालैंड के जाल में फंस गया, जिन्होंने उनकी गिल्लियां बिखेरी। तब तक पिच से नमी कम हो चुकी थी और कोहली ने इसका पूरा फायदा उठाकर कुछ आकर्षक शॉट लगाए। उन्होंने अब तक अपनी पारी में 10 चौके लगाए हैं, जबकि रोहित ने पांच चौके और एक छक्का जमाया है।  इस बीच, सबकी निगाहें भारतीय तेज गेंदबाजी के अगुआ जहीर खान पर टिकी हैं, जो चोटिल होने के कारण पांच महीने तक बाहर रहने के बाद वापसी कर रहे हैं। भारतीय टीम ने इस मैच के लिए जिन 13 खिलाड़ियों को चुना है, उनमें सचिन तेंदुलकर और राहुल द्रविड़ तथा तेज गेंदबाज इशांत शर्मा और विनय कुमार शामिल नहीं हैं।  यह प्रथम श्रेणी मैच नहीं है और इसमें दोनों टीमें 13-13 खिलाड़ियों का उपयोग कर सकती हैं, लेकिन केवल 11 खिलाड़ी ही बल्लेबाजी कर पाएंगे। अध्यक्ष एकादश की टीम में डेविड वार्नर, उस्मान ख्वाजा, फिलिप ह्यूज और बोलिंजर जैसे खिलाड़ी शामिल हैं।